Document ID: 32010L0002

Title and Content:
ΟΔΗΓΊΑ 2010/2/ΕΕ ΤΗΣ ΕΠΙΤΡΟΠΉΣ της 27ης Ιανουαρίου 2010 για την τροποποίηση της οδηγίας 91/414/EOK του Συμβουλίου όσον αφορά την επέκταση της χρήσης της δραστικής ουσίας chlormequat (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 1 δεύτερο εδάφιο δεύτερη περίπτωση, Εκτιμώντας τα ακόλουθα: (1) Με την οδηγία 2009/37/ΕΚ της Επιτροπής (2), η ουσία chlormequat συμπεριλήφθηκε ως δραστική ουσία στο παράρτημα Ι της οδηγίας 91/414/ΕΟΚ. (2) Κατά την υποβολή της αίτησης για συμπερίληψη της ουσίας chlormequat, ο κοινοποιών «CCC Task Force» υπέβαλε στοιχεία σχετικά με τις χρήσεις της ουσίας ως ρυθμιστή ανάπτυξης των φυτών. Τα στοιχεία αυτά τεκμηρίωναν το γενικό συμπέρασμα σύμφωνα με το οποίο μπορεί να αναμένεται ότι τα φυτοπροστατευτικά προϊόντα που περιέχουν chlormequat πληρούν τις απαιτήσεις ασφάλειας του άρθρου 5 παράγραφος 1 στοιχεία α) και β) της οδηγίας 91/414/ΕΟΚ. Ωστόσο, η ουσία chlormequat συμπεριλήφθηκε στο παράρτημα Ι της εν λόγω οδηγίας με την ειδική διάταξη ότι τα κράτη μέλη μπορούν να επιτρέπουν τη χρήση της μόνον σε δημητριακά. (3) Πέρα από την εν λόγω χρήση, το Βέλγιο και η Σουηδία υπέβαλαν αίτηση για τροποποίηση των προαναφερόμενων ειδικών διατάξεων, προκειμένου να επιτραπεί η χρήση της ουσίας chlormequat σε καλλωπιστικά φυτά και χορτονομή για παραγωγή σπόρων, αντίστοιχα. Τα εν λόγω κράτη μέλη ενημέρωσαν την Επιτροπή στις 29 Οκτωβρίου 2009 και στις 4 Νοεμβρίου 2009 σχετικά με τα συμπεράσματά τους, σύμφωνα με τα οποία οι αιτούμενες επεκτάσεις της χρήσης δεν δημιουργούν κανέναν πρόσθετο κίνδυνο, πέραν αυτών που έχουν ήδη ληφθεί υπόψη στις ειδικές διατάξεις για την ουσία chlormequat στο παράρτημα I της οδηγίας 91/414/ΕΟΚ και στην έκθεση ανασκόπησης της Επιτροπής για την εν λόγω ουσία. Συγκεκριμένα, οι επεκτάσεις αφορούν εφαρμογές σε μη εδώδιμες καλλιέργειες και, κατά συνέπεια, δεν θα υπάρχουν κατάλοιπα στα τρόφιμα. Επιπλέον, οι υπόλοιπες παράμετροι εφαρμογής, όπως καθορίζονται στις συγκεκριμένες διατάξεις του παραρτήματος Ι της οδηγίας 91/414/ΕΟΚ,παραμένουν αμετάβλητες. (4) Ως εκ τούτου, κρίνεται δικαιολογημένη η τροποποίηση των ειδικών διατάξεων για την ουσία chlormequat. (5) Συνεπώς, είναι σκόπιμο να τροποποιηθεί ανάλογα η οδηγία 91/414/ΕΟΚ. (6) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα Ι της οδηγίας 91/414/ΕΟΚ τροποποιείται σύμφωνα με το παράρτημα της παρούσας οδηγίας. Άρθρο 2 Τα κράτη μέλη θεσπίζουν και δημοσιεύουν, το αργότερο μέχρι τις 28 Μαΐου 2010, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων καθώς και έναν πίνακα αντιστοιχίας μεταξύ των διατάξεων αυτών και των διατάξεων της παρούσας οδηγίας. Εφαρμόζουν τις διατάξεις αυτές από την 29η Μαΐου 2010. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 27 Ιανουαρίου 2010.

Classification Labels:
1164
249

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 13
2442
2723
1415
1362
2014

EuroVoc IDs (Expanded): 13
2442
2723
1415
1362
2014

Dataset Source: meu

Split: train